
Ministarstvo bezbjednosti BiH, Odsjek za borbu protiv trgovine ljudima, u skladu sa Strategijom suprostavljanja trgovini ljudima u BiH 2020-2023 i Programom obilježavanja značajnih datuma iz oblasti ljudskih prava u BiH zaduženo je za obilježavanje 18. oktobra, Evropskog dana borbe protiv trgovine ljudima. Za obilježavanje 18. oktobra, Evropskog dana borbe protiv trgovine ljudima, Ministarstvo bezbjednosti BiH je iz svog budžeta izdvojilo sredstva u iznosu od 10.000,00 KM. 
Pozivaju se sve partnerske nevladnine organizacije iz Bosne i Hercegovine da dostave projektne prijedloge koji se odnose na obilježavanje 18. oktobra, Evropskog dana borbe protiv trgovine ljudima, na temu: 
NIJE NJEN IZBOR - DJEVOJČICE NISU ROBA

Zaustavimo trgovini djecom u ugovorenim brakovima/prodaju djevojčica za prisilne brakove

Povodom obilježavanja 18. oktobra, Evropskog dana borbe protiv trgovine ljudima, Ministasrtvo bezbjednosti BiH, Odsjek za borbu protiv trgovine ljudima želi da ukaže na problem zloupotrebe i trgovine djecom u “maloljetničkim” i ugovorenim brakovima kojima su izložene uglavnom romske djevojčice a nekada i dječaci, prisilne “mladoženje”. Prisilnim brakovima djeca gube pravo na normalno odrastanje i svjesne životne izbore i postaju žrtve prisiljene na rad i prosjačanje u organizaciji porodica ili kriminalnih grupa. 

Tokom 2021. godine i u prvih šest mjeseci 2022. godine, kada je u pitanju broj potencijalnih/ identifikovanih žrtava trgovine ljudima, možemo reći da u skoro 90 % slučajeva žrtve trgovine ljudima bila su djeca. Djeca su izložena prisilnom radu, prosjačenju, seksualnoj eksploatacije i prisiljavanju na kriminalne aktivnosti. Ove vidljive/ nevidljive statistike su još poraznije obzirom da se mnoga krivična djela u kojima su žrtve djeca istražuju i procesuiraju kao druga, manje “opasna” vrsta kriminala (polni odnos sa djetetom mlađim od 15 godina, zanemarivanje djeteta i druga), a česti su slučajevi da javne službe prodaju djevojčica za ugovorene brakove tolerišu i ne reaguju. Prodaji za prilisne brakove uglavnom su izložene romske djevojčice. Ovi “brakovi”, prema svjedočenju žrtava, postaju paravan za seksualnu eksploataciju, služenje u domaćinstvu i prisilno prosjačenje. Romske djevojčice najčešće se prodaju “za brak” starijim muškarcima ali nekada su “mladoženje” njihovi vršnjaci, dječaci, koji takođe postaju žrtve navodne tradicije i običaja kojima društvo ne želi da se suprotstavi. U ulozi trgovaca pojavljuju se najčešće roditelji, potom bliski srodnici, što poziciju žrtava čini posebno ranjivom i što postaje društveno opravdanje za nereagovanje. Zato, i kada budu razotkriveni, slučajevi prodaje djevojčica za brak, često ne nailaze na odgovarajuću društvenu osudu i reakciju, a žrtvama se rijetko pruža šansa za odvajanje od porodice, oporavak, školovanje i život bez prisile.  Dodatno, ovu vrstu trgovine djecom prati i niz društvenih predrasuda o “romskoj tradiciji i običajima” čemu, na žalost, podliježu i institucije pravosuđa. 

Zbog svega naprijed iznesenog Ministasrtvo bezbjednosti BiH želi da u okviru obilježavanja 18. oktobra 2022. godine inicira kampanju koja bi bila usmjerena na prevenciju zloupotrebe djece, posebno djevojčica za ugovorene brakove. Cijeneći da ukupan odnos društva prema ovoj pojavi nije odgovarajući, da se nereagovanjem direktno diskrimiše grupa djece koja je već marginalizvana po više osnova i da tolerancija ugovorenih brakova omogućava reprodukciju socijalne isključenosti romske djece i reprodukciju trgovine djecom uopšte, kampanju želimo da organizujemo u centrima sa većom koncentracijom romskih zajednica kao i u gradovima sa većom koncentracijom institucija, javnih službi  i organizacija čiji je uticaj presudan za pravilno reagovanje na pojavu trgovine djecom radi ugovorenih brakova. 

Kampanja bi trebalo da bude organizovana u minimalno 4 zajednice/ grada u Bosni i Hercegovini sa centralnim događajem u Sarajevu, a podržavaju se javni događaji koji će imati jedinstvene slogane i poruke i zajednički promotivni materijal. Takođe, važno je da se u kampanji naglase primjeri i adekvatnog odgovora na trgovinu djevojčicama radi prisilnog braka, od strane javnih službi i nevladinih organizacija. 

Sve zainteresovane nevladine organizacije svoje projektne prijedloge mogu dostaviti u zatvorenoj koverti Ministarstvu bezbjednosti BiH isključivo putem pošte na adresu: 

Ministarstvo bezbjednosti BiH

za Javni poziv za dodjelu sredstava za sufinansiranje projekta: “Obilježavanje

18. oktobra, Evropskog dana borbe protiv trgovine ljudima”
Trg BiH 1, 71 000 Sarajevo
Rok za dostavu projektnih prijedloga je 10.08.2022. godine. 
Projektni prijedlog teba da sadrži slijedeće: 

a) opis projekta sa aktivnostima koje će se provesti, 

b) budžet, 

c) listu referenci o do sada provedenim aktivnostima vezanim za borbu protiv trgovine ljudima,

d) dokaz o registraciji organizacije.   

Izbor projektnih prijedloga vršiće se prema opštim i posebnom kriterijima.

Opšti kriteriji:

a) da je projektni prijedlog dostavljen poštom u Ministarstvo bezbjednosti do 10.08.2022. godine;

b) da je plan realizacije projekta na Evropski dan borbe protiv trgovine ljudima, 18. oktobar 2022. godine.

Posebni kriterij:

a) da je nevladina organizacija koja aplicira ranije učestvovala u aktivnostima vezanim za borbu protiv trgovine ljudima.

Projekat će biti realizovan dana 18.10.2022. godine.

Za više informacija možete nas kontaktirati na mail: ureddk@msb.gov.ba, i/ ili na broj tel: 033/492-455.

